"Sageli kuuleb küsimusi: kellega tuleb meil koos minna? See on kõhklejate ja kartlikkude inimeste rääkimine, kellede koht ei ole Eestis. Meie võime vaid küsida: kelle vastu tuleb minna, kes on meie vaenlane? Ja seda on igaüks, kes püüab meie riigi maa-ala puutuda. Meie sõjavägi on küllalt tugev, et selleks välja astuda. Nagu teate, pai­sub sõja korral meie armee kümnekordseks. Meie paneme välja iga  pataljoni peale ühe patarei, mida isegi suurriigid ei suuda. Me uuen­dame relvastust. Alles hiljuti andsime ära tellimise (5,5 mln krooni) lennukite peale, samuti tellime uusi suurtükke. Suur ja tugev orga­nisatsioon on Kaitseliit kui sõjaliselt suure väärtusega, kuna kaitse­Iiitlaste kogemused on suured. Praegusel ajal on palju juttu nn õhu­dessandi tegemisest vaenlase maale. Ei kujuta ette, et seda saaks teha näiteks kuskil meie territooriumil, kuna meie igas külas on Kaitse­liidu üksus olemas. Meie oma kindel  tahe on meie parim kaitse­jõud. Arv ei ole kunagi ainuüksi otsustaja."